Komisijos direktyva 2001/35/EB
2001 m. gegužės 11 d.
iš dalies keičianti Tarybos direktyvos 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo, priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [1] su paskutiniais pakeitimais, padarytais Komisijos direktyva 2000/82/EB [2], ypač į jos 7 straipsnį,
kadangi:
(1) Komisijos direktyvoje 2000/42/EB [3] buvo nustatytos didžiausios likučių koncentracijos (DLKs) tiems pesticidų ir maisto produktų deriniams, kurie buvo neužpildyti Tarybos direktyvose 94/29/EB [4], 94/30/EB [5], 95/38/EB [6], 95/39/EB [7], 96/32/EB [8], 96/33/EB [9] ir Komisijos direktyvoje 98/82/EB [10]. Pirmiau minėti įrašai direktyvų prieduose buvo neužpildyti arba buvo nustatytos jų laikinos koncentracijos, nes jų priėmimo dieną turimų duomenų nepakako didžiausiai likučių koncentracijai pagrįsti Bendrijos lygiu iki 2000 m. liepos 1 d. Tokio galutinio termino nustatymo tikslas - duoti suinteresuotoms šalims pakankamai laiko surinkti reikiamus duomenis, leidžiančius, jei reikia ir yra pagrįsta, Bendrijos lygiu priimti didžiausias likučių koncentracijas, didesnes nei analizinio nustatymo apatinė riba. Per laikotarpį iki termino pabaigos turimi duomenys buvo įvertinti ir kai kurie iš jų buvo pripažinti nepakankamais, kad galėtų pagrįsti didžiausias likučių koncentracijas, kurios būtų didesnės kaip analizinio nustatymo riba.
(2) Po Direktyvos 2000/42/EB paskelbimo Komisija gavo papildomais duomenimis patvirtintus prašymus peržiūrėti kai kurių pesticidų ir maisto produktų derinių didžiausias likučių koncentracijas (DLKs), nustatytas pagal Direktyvą 2000/42/EB. Paraiškos ir duomenys buvo peržiūrėti ir kai kuriems deriniams šių duomenų pakako pagrįsti DLK verčių, didesnių nei apatinė analizinio nustatymo riba, nustatymą. Kitiems deriniams turimos informacijos nepakanka ir reikia nustatyti didžiausias likučių koncentracijas, atitinkančias apatinę analizinio nustatymo ribą. Apie dar kitus derinius turimos informacijos pakanka įrodyti, kad nustačius didesnę nei apatinė analizinio nustatymo riba didžiausią likučių koncentraciją, gali atsirasti vartotojui nepriimtinas ūmus arba chroniškas likučių poveikis. Tokiais atvejais turėtų likti didžiausios likučių koncentracijos, atitinkančios apatinę analizinio nustatymo ribą.
(3) Vartotojų veikimas visą gyvenimo trukmę šiais pesticidais per maisto produktus, kuriuose gali būti šių pesticidų likučių, atsiradusių dėl pesticidų naudojimo augalų apsaugai ir, jei tinka, veterinarijoje, yra įvertintas ir pateiktas skaičiais pagal metodikas ir nusistovėjusią praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas [11], ir yra apskaičiuota, kad šioje direktyvoje nustatytos didžiausios likučių koncentracijos neleidžia viršyti leistinųjų paros dozių.
(4) Ūmus šių pesticidų poveikis vartotojams per kiekvieną iš maisto produktų, kuriame gali būti šių pesticidų likučių, yra įvertintas ir pateiktas skaičiais pagal metodikas ir būdus, taikomus Europos bendrijoje, atsižvelgiant į Pasaulio sveikatos organizacijos paskelbtas rekomendacijas. Yra apskaičiuota, kad šioje direktyvoje atviroms pozicijoms nustatytos didžiausios likučių koncentracijos neleidžia rastis ūmiems toksiškiems poveikiams.
(5) Su Bendrijos prekybos partneriais Pasaulio prekybos organizacijoje bus konsultuojamasi dėl likučių koncentracijų, nustatytų šioje direktyvoje, ir bus atsižvelgta į jų pastabas apie šias koncentracijas.
(6) Yra atsižvelgta į Augalų mokslinio komiteto nuomones, ypač į jo patarimus ir rekomendacijas dėl pesticidais apdorotų maisto produktų vartotojų apsaugos. Metodai, aprašyti pirmiau minėtos Pasaulio sveikatos organizacijos, kuriuos taikė valstybės narės-pranešėjos ir kuriuos tikrino ir įvertino Komisija padedant Augalų sveikatos nuolatiniam komitetui, atitinka Augalų mokslinio komiteto duotus nurodymus [12].
(7) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Šiame priede išvardytos didžiausios likučių koncentracijos pakeičia konkrečių pesticidų likučių koncentracijas, išvardytas Direktyvos 90/642/EEB II priede.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2001 m. birželio 30 d., įgyvendina šią direktyvą Apie tai jos nedelsdamos praneša Komisijai.
Šias priemones jos taiko nuo 2001 m. liepos 1 d.
3 straipsnis
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja kitą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2001 m. gegužės 11 d.